Klokken syv tirsdag morgen genoptog 20 chauffører i Aalborg og fire i Århus den strejke, de startede mandag. Klokken ni mødes chaufførerne med transportgruppen i 3F og diskuterer, hvad der videre skal ske. Chaufførerne er utilfredse med Aalborg Portlands planer om at overlade cementtransporten til en leverandør udenfor koncernen. Tirsdag morgen mødte en håndfuld nye chauffører op på Aalborg Portland, der havde hyret dem til at køre cement ud, mens de faste chauffører strejkede. Chaufførerne tog dog en kammeratlig samtale med de nye og bad dem køre hjem igen, hvilket flere af dem har gjort. Det er samtidig blevet meddelt, at der ikke kommer flere chauffører i dag. Klokken 9.30 mødes LO og DA med Aalborg Portlands ledelse og transportgruppen i 3F.
De 20 chauffører, der mandag strejkede på Aalborg Portland, strejker fortsat her til morgen. Samtidig har de taget en kammeratlig samtale med nye chauffører, som Aalborg Portland har hyret til at køre cement ud under strejken, og bedt dem om at køre hjem.